РЕГЛАМЕНТ (ЕО) № 828/2007 НА КОМИСИЯТА
от 13 юли 2007 година
относно постоянно и временно разрешаване на някои добавки в храните за животни
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/EИО на Съвета от 23 ноември 1970 г. относно добавките при храненето на животни (1), и по-специално член 3, член 9г, параграф 1 и член 9д, параграф 1 от нея,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (2), и по-специално член 25 от него,
като има предвид, че:
(1)
Регламент (ЕО) № 1831/2003 предвижда разрешаването на добавките за употреба при храненето на животните.
(2)
С член 25 от Регламент (ЕО) № 1831/2003 бяха установени преходни мерки относно заявленията за разрешителни за фуражни добавки, подадени в съответствие с Директива 70/524/ЕИО преди датата на прилагане на Регламент (ЕО) № 1831/2003.
(3)
Заявленията за разрешителни за добавките, изброени в приложенията към настоящия регламент, бяха подадени преди датата на прилагане на Регламент (ЕО) № 1831/2003.
(4)
Първоначалните бележки относно въпросните заявления, предвидени в член 4, параграф 4 от Директива 70/524/ЕИО, бяха изпратени на Комисията преди датата на прилагане на Регламент (ЕО) № 1831/2003. Следователно тези заявления ще продължават да бъдат третирани в съответствие с член 4 от Директива 70/524/ЕИО.
(5)
Употребата на препарата ендо-1,4-бета-ксиланаза, получен от Trichoderma longibrachiatum (MUCL 39203), беше временно разрешена за първи път за пилета за угояване с Регламент (ЕО) № 1436/98 на Комисията (3). Бяха предоставени нови данни в подкрепа на заявлението за постоянно разрешително за този препарат за пилета за угояване. Оценката на препарата показва, че условията за такова разрешително, предвидени в член 3а от Директива 70/524/ЕИО, са спазени. Съответно употребата на въпросния препарат, както е посочено в приложение I към настоящия регламент, следва да бъде разрешена без ограничение във времето.
(6)
Употребата на препарата ендо-1,4-бета-ксиланаза, получен от Trichoderma longibrachiatum (IMI SD 135), беше временно разрешена за първи път за пуйки за угояване с Регламент (ЕО) № 1353/2000 на Комисията (4). Бяха предоставени нови данни в подкрепа на заявлението за постоянно разрешително за този препарат за пуйки. Оценката на препарата показва, че условията за такова разрешително, предвидени в член 3а от Директива 70/524/ЕИО, са спазени. Съответно употребата на въпросния препарат, както е посочено в приложение II към настоящия регламент, следва да бъде разрешена без ограничение във времето.
(7)
Бяха предоставени данни в подкрепа на разрешение за четири години за препарата, богат на астаксантин Phaffia rhodozyma (ATCC SD-5340) за сьомга и пъстърва. На 25 януари 2006 г. Европейският орган по безопасност на храните (ЕОБХ) изрази своето становище за употребата на този препарат. Оценката на препарата показва, че условията за такова разрешително, предвидени в член 9д, параграф 1 от Директива 70/524/ЕИО, са спазени. Съответно употребата на въпросния препарат, както е посочено в приложение III към настоящия регламент, следва да бъде разрешена временно за четири години.
(8)
Оценката на въпросните заявления показва, че следва да се изискват определени процедури с цел защита на работещите от излагане на добавките, посочени в приложенията. Такава защита следва да бъде осигурена чрез прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (5).
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, принадлежащ към групата „Ензими“, посочен в приложение I, се разрешава за употреба като добавка при храненето на животни без ограничение във времето при спазване на условията, предвидени в посоченото приложение.
Член 2
Препаратът, принадлежащ към групата „Ензими“, посочен в приложение II, се разрешава за употреба като добавка при храненето на животни без ограничение във времето при спазване на условията, предвидени в посоченото приложение.
Член 3
Препаратът, принадлежащ към групата „Оцветители, включително пигменти“, посочен в приложение III, се разрешава за употреба като добавка при храненето на животните временно за четири години при спазване на условията, предвидени в посоченото приложение.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 юли 2007 година.